projecte-aina/catalan_government_crawling huggingface dataset:
La directora de l'Agència Catalana del Consum (ACC), Beth Abad; el president del Gremi de Tintorers i Bugaders de Barcelona, Antonio Puértolas; i representants del Consell de les Persones Consumidores de Catalunya, Carme Sabater –en nom de la Coordinadora d'Usuaris de la Sanitat, Salut, Consum i Alimentació (CUS)– i Salvador Domínguez –de la Unió de Consumidors de Catalunya (UCC) –, han signat avui el Codi de conducta dels establiments de neteja tèxtil, amb l'objectiu de millorar la defensa i la protecció de les persones consumidores i reduir l'impacte sobre el medi ambient d'aquests serveis.
Abad ha agraït "la confiança i la bona predisposició per part del Gremi", ja que "la feina conjunta amb el sector és la única manera d'avançar efectivament en la protecció de les persones consumidores".
Aquest protocol de referència recull aspectes relacionats amb la informació que es proporciona als consumidors, l'atenció de les reclamacions i la resolució dels conflictes o la gestió dels residus, entre d'altres:
Millorar la informació sobre el preu dels serveis més habituals.
Detallar la informació que ha de contenir el resguard de dipòsit que s'entrega al consumidor quan lliura una peça de roba (danys previs que pugui tenir la peça, possibles recàrrecs si es recull la peça transcorregut un mes des de la data d'entrega, etc.).
Respondre les queixes i les reclamacions en el termini màxim de 15 dies (enlloc dels 30 dies habituals).
Indemnitzar en cas de deteriorament o pèrdua de les peces lliurades o de mala prestació del servei.
Acceptar la mediació de consum i el Sistema Arbitral de Consum com a mitjà de resolució extrajudicial dels conflictes que puguin sorgir.
Gestionar correctament els residus amb una recollida selectiva de les deixalles o reduir el consum d'energia i l'emissió de compostos orgànics volàtils per l'ús de dissolvents.
A més, el Codi contempla accions de formació per tal que els i les professionals del sector de la neteja tèxtil tinguin coneixement dels drets de les persones consumidores i de les obligacions de les empreses en les relacions de consum, amb l'objectiu de millorar els serveis que ofereixen.
Les empreses o els establiments que s'adhereixin al Codi exhibiran un distintiu de qualitat que atorgarà l'Agència Catalana del Consum.
Aquest conveni s'emmarca en el Pla estratègic de l'ACC 2019-2023, que contempla la promoció de convenis de cooperació amb entitats, universitats, col·legis professionals, gremis i organitzacions empresarials, per tal d'acompanyar i prestigiar els agents que s'impliquin en processos de millora de la qualitat i de l'atenció a les persones consumidores.
La directora durant la presentació del congrés
La directora general d'Indústria, Matilde Villarroya, ha presidit aquest matí la presentació de la nova edició de l'Advanced Factories 2020, acompanyada del director General de Advanced Factories, Albert Planas, i del director del Industry 4.0 Congress, Òscar Íñigo.
Aquest congrés és una trobada de referència en innovació, automatització, robòtica i tecnologies 4.0 per a la indústria.
Del 3 al 5 de març, més de 16.000 professionals es reuniran per conèixer les últimes tendències, oportunitats, solucions i millores en l'àmbit de l'anomenada indústria 4.0, l'automatització i la digitalització empresarial.
Hi haurà més de 300 empreses expositores.
Durant la seva intervenció, la directora general ha volgut agrair "la voluntat d'Advances Factories d'implicar a l'administració perquè complementa el projecte ProAcció 4.0 que hem impulsat per aconseguir que la implantació de la indústria 4.0 a Catalunya sigui una realitat".
La consellera Chacón, amb la resta de representants de les entitats i organismes implicats en la iniciativa
La consellera d'Empresa i Coneixement, Àngels Chacón, ha assegurat aquest dimarts que "el Tech Spirit Barcelona és una mostra del compromís, la proactivitat, la solidesa i la solidaritat de tot l'ecosistema de startups".
Chacón ho ha dit durant la presentació d'aquest esdeveniment, que tindrà lloc la setmana vinent a Barcelona organitzat per la Barcelona Tech City amb la col·laboració de la Generalitat de Catalunya, la Mobile World Capital Barcelona, el Consorci de la Zona Franca, la Cambra de Comerç, el govern de l'Estat espanyol i altres institucions de l'ecosistema.
La titular d'Empresa i Coneixement ha explicat que aquest ecosistema "està format per més de 1.500 startups a Catalunya, un gran actiu per captar talent i inversions estrangeres i que fa possible iniciatives com la del Tech Spirit Barcelona", ha assegurat.
Chacón ha subratllat que iniciatives com aquesta "posen de manifest com de sòlid és aquest ecosistema de startups i la seva interconnexió internacional".
"El MWC va ser l'espurna que ha generat després un conjunt d'inèrcies i d'activitat en l'àmbit de la tecnologia i emprenedoria a Catalunya, fins al punt que avui Barcelona és el 1r hub de startups del sud d'Europa", ha destacat.
Aquesta iniciativa va néixer la setmana passada de manera espontània després de la cancel·lació del 4YFN i el MWC i contempla més de 40 activitats i conferències de foment de l'emprenedoria.
Es preveu que més de 2.500 persones participin al Tech Spirit Barcelona, que tindrà lloc entre el 23 i el 27 de febrer i que aglutinarà també trobades de networking entre els emprenedors i els fons d'inversió internacionals que ja tenien previst visitar Barcelona en aquestes dates.
Per exemple, el Departament d'Empresa i Coneixement, a través d'ACCIÓ, mantindrà les activitats organitzades pel MWC i el 4YFN com l'Open Innovation Challange, on 120 startups catalanes i d'arreu del món proposaran les seves solucions als reptes tecnològics en els àmbits de la salut, les fintech i la connectivitat plantejats per 35 multinacionals com SEAT, Nestlé, Sanofi, ASICS o Suez.
Paral·lelament, 240 empreses participaran al Brokerage Event organitzat per ACCIÓ com a node a Catalunya de la xarxa Enteprise Europe Network (EEN) de la Comissió Europea.
Són entrevistes bilaterals de 20 minuts entre empreses, grans corporacions i centres tecnològics d'una trentena de països per explorar oportunitats de col·laboració.
A la roda de premsa d'aquest dimarts també hi ha participat el president de la Barcelona Tech City, Miguel Vicente; la delegada del Govern espanyol a Catalunya, Teresa Cunillera; el delegat especial de l'Estat espanyol al Consorci de la Zona Franca de Barcelona, Pere Navarro; el primer tinent d'alcalde de l'Ajuntament de Barcelona, Jaume Collboni; i el CEO de la Mobile World Capital Barcelona, Carlos Grau.
Imatge de la reunió que ha tingut lloc a la seu del Consorci de Comerç, Artesania i Moda (CCAM)
La directora general de Comerç, Muntsa Vilalta, ha presidit aquest migdia la reunió amb el sector, com a tret de sortida de la implementació de l'Agenda Comerç 2021, el full de ruta de la Generalitat per afrontar els reptes del comerç català per als propers dos anys.
Donant continuïtat a la filosofia partipativa de l'Agenda -que ha estat fruit del treball conjunt de la Direcció General de Comerç, sector i professionals i experts de diferents àmbits- avui ha tingut lloc aquesta trobada de treball per implementar les actuacions previstes a l'Agenda.
Segons ha explicat Vilalta, "la reunió d'avui té com a objectiu conèixer l'estat de la situació, i quines són les actuacions més prioritàries i posar-les en comú".
Així mateix, ha apuntat que "és el moment de detectar eventuals mancances i establir sinèrgies".
Com a eina de planificació, l'Agenda Comerç 20/21 que compta amb una dotació de 6 milions d'euros anuals, s'estructura en 5 blocs temàtics: prestigi i promoció; formació, talent i emprenedoria; transformació i tecnologia; territori i persones; i models de competitivitat.
En global, aquests blocs recullen un total de 15 línies d'actuació, 45 actuacions i 115 mesures.
Com a valor afegit, ha comptat amb la intervenció de tot el sector, i aquesta col·laboració público-privada, més l'experiència de visions externs, contribuirà arribar a solucions millorades del que ha de ser el comerç del futur.
Flaix de tendències en artesania " Passejada amb Barret"
Des del 20 de febrer i fins el 26 d'abril, Artesania Catalunya dedica el seu espai expositiu de tendències a la divulgació del disseny i creació de barrets artesanals, així com als materials i tècniques de l'ofici.
El Flaix " Passejada amb Barret", recull materials i eines pròpies de l'ofici que s'amaguen darrere de l'elaboració de dissenys únics i fascinants.
El centre d'Artesania Catalunya ( Banys Nous, 11) acollirà també dos tallers el 25 i el 26 d'abril amb demostracions de barreteria clàssica a càrrec d'artesanes de la capelleria, on els alumnes podran confeccionar les seves pròpies peces i adquirir materials d'aquest ofici.
Aquests tallers coincidiran amb la Passejada amb Barret de Barcelona, que se celebra el 26 d'abril a la ciutat, i que convida a passejar-te amb barret en motiu de l'arribada de la primavera.
Organitzada per les capelleres barcelonines Cristina de Prada i Nina Pawlowsky, sota els auspicis de la Asociación de Sombrereros, la Passejada amb Barret va celebrar la seva primera edició l'any 2005 i pel seu caràcter únic ha anat guanyant en popularitat amb el transcurs dels anys, inspirant la celebració d'esdeveniments similars arreu del mon.
El Flaix compta amb peces de les mateixes Nina Pawlowsky i Cristina de Prada, i dels artesans especialitzats en disseny de barrets Areceli Sancho, Vlad Straticiuc, Susana Loureda, Carles Martí, i Charo Iglesias.
La directora Muntsa Vilalta en l'acte inaugural
La directora general de Comerç, Muntsa Vilalta, ha donat aquest matí el tret de sortida oficial al Retail Tech Event, que se celebra des d'avui i fins el 27 de febrer en el marc del Tech Spirit Barcelona.
El Retail Tech Event ha programat tres dies d'activitats amb l'objectiu de donar visibilitat a les startups del sector retail, i que connectin entre elles i amb institucions, clients i corporacions.
Es tracta d'una iniciativa impulsada per la Generalitat, Ajuntament de Barcelona, l'Agrupament de Botiguers i Comerciants de Catalunya (ABCcat), Barcelona Comerç, Barcelona Oberta, Catalunya Comerç, Cecot Comerç, i Comertia i Retailcat.
En la inauguració, Vilalta ha agraït " l'alta capacitat de reacció del sector comercial i tecnològic davant l'anul·lació del Mobile World Congress" i ha remarcat que " un dels principals reptes del retail és afrontar la transformació tecnològica".
Segons ha afegit "l a revolució tecnològica és ja una realitat i el comerç és un dels sector que més canvis ha experimentat amb innovació en models de negoci, en cadena de valor o en els canals de venda ".
En aquest sentit, ha recordat que " la transformació tecnològica és una de les prioritats de la Generalitat en l'Agenda Comerç 20/21, el full de ruta del retail per als propers dos anys, amb el que volem donar resposta a aquests grans reptes; uns reptes que passen necessàriament per eliminar les barreres i assumir una nova cultura tecnològica adaptada a cada empresa, democratitzar la tecnologia, i abordar la gestió del coneixement i la digitalització del territori aprofitant l'Open Data per crear xarxes d'intel·ligència comercial ".
Avui i demà, 26 de febrer, The Valley School serà la seu de les jornades amb les activitats com "paradigma retail 2020", "Driving value to ecommerce", "Omnicanalitat; el gran repte en l'experiència client", "Retail Emerging Trends", o "From clicks to bricks phenomenon= why native digital brands keep opening physical stores?", i taules rodones sobre implantació de la tecnologia en retail en àmbits com "location intelligence", gestió, "pricing and coupons", màrqueting, marketplaces i design&execution.
Dimecres, 27 de febrer, el mític Bar Ocaña acollirà la darrera jornada amb startups pitchings i speed datings entre comerciants, fabricants i inversors.
La dir gral de Comerç, Muntsa Vilalta, i el pt del Consell de Gremis, Joan Guillén, a la seva dreta
La directora general de Comerç, Muntsa Vilalta, i el president del Consell de Gremis de Comerç, Serveis i Turisme, Joan Guillén, han presentat aquest migdia a Artesania Catalunya, el portal plataformagremis.cat, una plataforma de treball que vol donar visibilitat als Gremis i alhora apropar professionals i empreses.
El portal, impulsat pel Consell de Gremis, amb el suport de la Direcció General de Comerç, vol esdevenir una eina de treball útil per cercar perfils professionals específics dels oficis i dels sectors.
En el marc de la presentació, Vilalta ha destacat que "el portal que avui presentem no només té valor perquè serà una eina útil per posar en contacte professionals d'oficis i empreses, sinó també perquè servirà de referència altres iniciatives" i ha afegit que "fer néixer una plataforma com aquesta és difícil i sobretot és important fer-la créixer.
Crec que és un projecte que té molt recorregut".
Així mateix, ha recordat que "Catalunya és un país de comerç, que ocupa a més de mig milió de persones", i ha apuntat que "les acreditacions professionals juntament amb el relleu generacional son altres dels reptes de futur per al sector".
De la seva banda, el president del Consell de Gremis, Joan Guillén, ha assenyalat que "cal facilitar eines a l'ocupació de qualitat per als sectors, i informar a les entitats i empreses, tot aportant un resultat eficaç.
Aquest portal apropa i agrupa els sectors, oferint un canal directe de confiabilitat per candidats i empreses/entitats, i suma cap a l'objectiu d'oferir mesures i eines per una ocupació de qualitat a Catalunya".
La plataforma agruparà ofertes de diferents portals i sectors i permetrà publicar directament a empreses i entitats de qualsevol sector i gestionar candidatures, sense cost.
A més, aquesta plataforma preveu anar evolucionant en l'apartat de Serveis, on es preveu estarà la informació de programes i ajuts a la contractació de les diferents administracions facilitant així en un canal tota la informació que les entitats o els candidats pugui ser-los d'utilitat.
Aquesta iniciativa s'emmarca dins el pla d'accions previst a l'Agenda de Comerç 20/21, el full de ruta per al comerç de Catalunya que s'estructura en 5 blocs temàtics que recullen un total de 15 línies d'actuació, 45 actuacions i 115 mesures.
Avui s'ha publicat la remodelació de del bloc Departament del web d'Empresa i Coneixement, amb l'objectiu de donar compliment a la Llei de Transparència i introduir l'aranès com una de les opcions lingüístiques més del portal.
En concret, el bloc s'ha simplificat en 6 apartats: La Consellera; Transparència i bon govern; Contacte; Serveis; Protecció de Dades, i Dades obertes.
Aquesta última categoria, de nova creació, informa de tots els fitxers que el departament i el seu sector públic ofereixen en format obert a través del portal de dades obertes, seguint l' Estratègia de dades obertes aprovada per l' Acord de Govern 154/2018.
En quant a la qüestió lingüística, aquesta remodelació representa incorporar per primera vegada l'occità de l'Aran al nostre web, de manera que es dona compliment a l'Acord del Govern pel qual s'impulsa l'ús de la llengua occitana, aranès a l'Aran, en l'àmbit institucional digital de la Generalitat de Catalunya.
En concret s'ha optat per traduir aquells continguts que donen informació corporativa i que per la seva naturalesa són més estables.
El director de l'ACT durant la reunió
El director de l'Agència Catalana de Turisme (ACT), David Font, acompanyat del delegat territorial del Govern de la Generalitat de Catalunya a les Terres de l'Ebre, Xavier Pallarès, i de la directora dels Serveis Territorials del departament d'Empresa i Coneixement a les Terres de l'Ebre, Mercè Miralles, s'han reunit aquest matí, a Tortosa, amb representants de diversos municipis de les Terres de l'Ebre.
L'objectiu de la trobada era donar a conèixer a aquests municipis la marca de turisme familiar Platja en família, que impulsa l'ACT, i encoratjar-los a formar-ne part.
En concret, s'ha explicat en què consisteix aquesta certificació, quins beneficis reporta comptar amb una marca d'especialització d'aquest tipus i quins requisits s'han d'acomplir per aconseguir-la.
Davant la bona acollida que ha tingut la proposta, es duran a terme més trobades juntament amb la participació del teixit empresarial per gestionar el desenvolupament d'aquesta nova certificació.
La reunió d'avui ha comptat amb l'assistència de representants dels municipis d'Alcanar, l'Aldea, l'Ampolla, l'Ametlla de Mar, Amposta, Camarles, Deltebre, Sant Carles de la Ràpita i Sant Jaume d'Enveja.
Actualment, a Catalunya hi ha 27 destinacions certificades dins el programa familiar amb més de 480 afiliats.
La certificació Platja en família compta amb 19 destinacions: Blanes, Calonge-Sant Antoni, Castell-Platja d'Aro, Lloret de Mar, Roses, Sant Feliu de Guíxols, Sant Pere Pescador, i Torroella de Montgrí-L'Estartit a la Costa Brava; Calella, Castelldefels, Malgrat de Mar, Pineda de Mar, Santa Susanna, i Vilanova i la Geltrú, a Costa Barcelona; i Calafell, Cambrils, el Vendrell, Salou, i Vila-Seca/La Pineda Platja, a la Costa Daurada.
I la certificació Natura i Muntanya en Família compta amb 8 destinacions: Muntanyes de Prades, Berga, Les Valls d'Àneu, La Vall de Boí, La Vall d'En Bas-Les Preses, Els Ports, la Vall de Camprodon i Pirineus-Noguera Pallaresa.
La consellera d'Empresa i Coneixement, Àngels Chacón, ha visitat Leitat aquest matí per conèixer de primera mà els projectes en què treballa actualment el centre tecnològic ubicat a Terrassa.
La consellera ha mantingut una reunió amb el president de Leitat, Jordi William Carnes, el vicepresident executiu, Joan Parra; i el gerent de l'entitat, Jordi Rodríguez.
Chacón ha completat la visita amb un recorregut per les instal·lacions on ha pogut conèixer els laboratoris, l'IAM3Dhub i els laboratoris industrials.
Entre les iniciatives en marxa, Leitat participa juntament amb una cinquantena d'entitats i empreses catalanes en un projecte europeu liderat per ACCIÓ, l'agència per a la competitivitat de la Indústria Catalana adscrita al Departament d'Empresa i Coneixement— per desenvolupar teixits intel·ligents en el marc de les comunitats Ris3cat.
Aquest projecte, dotat amb 10 milions d'euros, se centrarà en el desenvolupament de nous productes tèxtils intel·ligents, processos de tintura sostenibles, la integració de l'economia circular al sector de la pell o la digitalització de processos.
La consellera d'Empresa i Coneixement, Àngels Chacón, ha visitat avui a Terrassa el centre social d'artesania tèxtil Teixidors.
La consellera ha volgut conèixer de primera mà la tasca que realitza el centre, reconegut àmpliament no només pel seu vessant social, sinó sobretot per la seva qualitat artesana.
La consellera ha mantingut una breu reunió amb el president de l'entitat, Xavier Queralt, i altres membres de l'equip directiu, i posteriorment, ha visitat les instal·lacions.
Des de la seva fundació el 1983, Teixidors és un centre amb clara vocació social orientada a aconseguir la independència econòmica i la integració social de persones amb dificultats d'aprenentatge.
Aquest objectiu prioritari, es desenvolupa a partir d'un treball eminentment creatiu i capaç de generar productes excepcionals.
Al llarg dels seus gairebé 40 anys d'història, Teixidors s'ha llaurat un nom i prestigi en el sector artesà tèxtil, per la qualitat dels seus productes.
Al 2008, va ser reconegut amb el Premi Nacional de Artesanía, i al 2019, va ser present a la I Mostra Internacional d'Audiovisuals d'Artesania amb el documental Tracing 200Kg of Merino Wool ( 2012), dirigit per Borja Garmendia i guardonat amb el Grand Laus 2013 per ADG-FAD.
Actualment, Teixidors està adscrita a la Fundació FUPAR.
El seu projecte és una filosofia de treball i una aposta per la singularitat.
Teixidors es nodreix de l'essència del treball artesanal, les seves eines, els processos i l'actitud que comporta.
Utilitzen els clàssics telers de fusta, filant les millors matèries primeres (llana merina, caixmir, lli...) i seguint un procediment estrictament manual, una recepta que combina la tradició i la visió de futur.
Creació de productes únics, irrepetibles, elaborats amb materials de la millor qualitat i sota un procés artesanal des de l'inici de la producció.
El Departament d'Empresa i Coneixement —a través d'Artesania Catalunya del Consorci de Comerç, Artesania i Moda (CCAM)— té com a missió fomentar la imatge i prestigi social, difondre i preservar el valor patrimonial, millorar la competitivitat i rendibilitat i augmentar la presència internacional i digital del sector artesà, mitjançant actuacions de promoció comercial, cultural, formativa i divulgativa.
La consellera en la visita a l'empresa
La consellera d'Empresa i Coneixement, Àngels Chacón, ha visitat aquest migdia a Terrassa la seu de l'empresa Venair, dedicada a la fabricació i comercialització de tubs de silicona.
Acompanyada del CEO de l'empresa, Miguel Fernández; i del BIotech Division Manager, Nasim Adnan, la consellera ha iniciat la visita a les instal·lacions centrals, amb un recorregut per les oficines, departament d'investigació i magatzem, i posteriorment, la comitiva s'ha traslladat a la nova sala blanca Venair Biotech.
A finals de 2018, aquesta empresa catalana, amb seu a Terrassa, va obrir una filial a Johannesburg, amb el suport ACCIÓ —l'agència per a la competitivitat de l'empresa, depenent del Departament d'Empresa i Coneixement— a través de l'Oficina Exterior de Comerç i d'Inversions a Johannesburg.
Venair es dedica a la producció de tubs industrials elaborats principalment amb silicona (tot i que també poden ser d'altres materials com el neoprè o la fibra de vidre) i es poden personalitzar segons els requisits de cada sector.
Així mateix, treballa també per a altres sectors com el cosmètic, el biotecnològic, el químic o l'aeronàutic, entre d'altres.
L'empresa exporta el 90% de les seves vendes i té presència física a 18 països, tot i que té negocis en més de 50 mercats d'arreu del món.
Fundada l'any 1986, té una facturació de 30 milions d'euros i una plantilla de 350 treballadors.
El sector de la Flor i la Planta Viva, amb el suport de la Generalitat, ha engegat una campanya per promoure el seu consum en la vida quotidiana.
Aquesta iniciativa forma part del pla d'accions de la Taula de la Flor i la Planta Viva promoguda pel Consorci de Comerç, Artesania i Moda (CCAM) per millorar la competitivitat de les empreses del sector davant els reptes actuals, especialment en aquesta etapa postcovid-19.
La campanya s'emetrà a les xarxes socials a partir d'avui i fins el 23 de juliol, coincidint amb a celebració del Dia del Llibre i de la Rosa.
Sota el lema "Viu-les, flor i planta Viva", la campanya consta de 3 vídeos diferents (un de genèric i un de flors i plantes, respectivament) i s'emetrà fins a finals de juliol a través de les xarxes socials del CCAM i de les entitats que formen part de la Taula com a plataformes de promoció: Gremi de Floristes, Asociación Española de Centros de Jardineria (AECJ) i FECOM.
La campanya vol incidir principalment en el foment del consum de flors i plantes en la vida quotidiana de les persones i també captar l'interès de nous compradors entre els públics més joves.
És per això que les càpsules de vídeo s'han centrat en posar en valor l'experiència i protagonisme de les flors en diferents situacions del dia a dia i, també, a donar visibilitat als professionals de floristeries i centres de jardineria.
La campanya s'emmarca en l'Agenda Comerç 20/21, el full de ruta del sector del comerç per als propers dos anys, en concret en l'àmbit de la millora de la competitivitat de les empreses.
Els vídeos i també els cartells estan disponibles en els següents enllaços al web del Gremi de Floristes i al web de la FECOM.